和謝綽中觀瀾亭
作者：朱松
朝代：宋

paragraphs: 方塘灧宿漲，曲澗來飛湍。
光涵鬰藍天，澒洞碧玉寬。
小亭塵土外，瓦影浮朱欄。
霜渚寫秋色，烟林養漁竿。
佳人秋霞衣，皎皎明月冠。
欲濯且無塵，隠几得妙觀。
海若眩河伯，等在蝸角端。
那知坳堂上，盃水生濤瀾。
雲間謝公子，五字冰雪寒。
展讀勝圖畫，經行記林巒。
九垓未暇遊，據殻諒匪安。
一到定何日，眷焉抱長歎。